### Resumé

Boligforeningen [adresse], afd. 8, Nørreboparken, anmoder om godkendelse af låneoptagelse og huslejestigning i forbindelse med kollektiv råderet - gulve.

### Sagsfremstilling

[adresse], afd. 8, omfatter 176 lejemål, heraf 36 ældreboliger, otte stk. 4-familiehuse, seks stk. 2-familiehuse og fem boligblokke, beliggende på [adresse] i Vejle.

Bygningerne er opført i perioden 1954-1994.

Afdelingen har på et afdelingsmøde den 25. januar 2024 besluttet at give beboerne mulighed for at udskifte gulve efter reglerne om kollektiv råderet.

Den enkelte beboer vælger derefter selv, om de vil udskifte gulve og finansiere dette ved en månedlig lejeforhøjelse. Der bliver dermed lavet en individuel aftale for de lejemål, der ønsker at gøre brug af den kollektive råderet.

Afdelingen har også besluttet, at det maksimale rådighedsbeløb for udskiftning af gulve skal være 120.000 kr. pr. lejemål. Beboerne er i den forbindelse orienteret om, at der først ville blive indhentet priser hos et entreprenørfirma, når afdelingsmødet havde taget stilling til forslaget om kollektiv råderet.

Organisationsbestyrelsen har godkendt afdelingsmødets beslutning den 22. februar 2024.

[adresse] oplyser, at de forventer, at der skal udskiftes gulve i ca. 15-25 lejemål inden for de første år, samt at resten vil blive udskiftet indenfor 10-12 år. I forbindelse med fraflytninger vil lejemålene blive moderniseret i det omfang, det er tiltrængt.

![Faktaboks om kollektiv råderet, almenboliglovens § 37b](data:image/png;base64...)

*Figur 1: Faktaboks om kollektiv råderet, almenboliglovens § 37b*

### Økonomi

**Finansiering og huslejekonsekvenser**

[adresse] oplyser, at finansieringen vil ske ved optagelse af et fastforrentet 20-årigt realkreditlån. Lånene hjemtages løbende og den samlede låneramme er 15 mio. kr. Det forventes ikke, at lånene kræver kommunal garanti.

[adresse] har beregnet huslejestigninger med udgangspunkt i maksimumbeløbet på 120.000 kr., der er godkendt af afdelingsmødet. Der er således ikke taget højde for antal m2 i de enkelte lejemål ved beregning af huslejestigningen. En udgift på 120.000 kr. pr. lejemål vil give en huslejestigning på maksimum 930 kr. pr. måned i 20 år.

![Figur 2, beregning af huslejestigning, afd. 8](data:image/png;base64...)

*Figur 2, beregning af huslejestigning, afd. 8*

[adresse] har i øvrigt oplyst, at de nu har erfaret, at udgiften til udskiftning af gulve muligvis kun vil være ca. 30.000-50.000 pr. lejemål. Huslejestigningen forventes derfor også være noget lavere end det, der fremgår af figur 2 om huslejeberegning.

Det er derudover en del af projektbeskrivelsen, at beboerne selv må deltage i arbejdet med at udskifte gulvene. Beboerne må optage og bortskaffe eksisterende gulv og udføre andre arbejder, der ikke kræver autorisation. Beboerne vil derfor få mulighed for at nedbringe omkostningerne og spare penge.

**Lovgrundlag**

Låneoptagelse med pant i fast ejendom kræver kommunal godkendelse, jf. almenboliglovens § 29.

Efter driftsbekendtgørelsens § 79, stk. 4, skal kommunalbestyrelsen godkende lejeforhøjelser udover 5 % inden for et regnskabsår som følge af rimelige moderniseringsarbejder mv., jf. almenboliglovens § 37.

**Forvaltningens bemærkninger til beslutnings kompetence**

Byrådet godkendte den 2. oktober 2013, pkt. 178, at beslutningskompetencen i sager om godkendelse af optagelse af lån med pant i fast ejendom uden kommunale garantier delegeres til Teknisk Udvalg.

Det er forvaltningens vurdering, at der samtidig blev taget stilling til, at beslutningskompetencen i forhold til huslejestigninger udover 5% også skulle delegeres til Teknisk Udvalg.

Teknisk Udvalg besluttede den 7. september 2021, punkt 213, at delegere kompetencen til at træffe beslutning i sager om låneoptagelse og huslejestigning i forbindelse med kollektiv råderet til administrationen, men ved en fejl blev beslutningen om delegation ikke forelagt for Byrådet til godkendelse, hvorfor udvalget anmodes om at tage stilling til det ansøgte.

Forvaltningen vil til det næste møde i Teknisk Udvalg udarbejde et dagsordenspunkt vedrørende den nævnte delegation med henblik på forelæggelse for Byrådet til godkendelse.

### Klima og resiliensvurdering

Ingen bemærkninger

### Sagens videre forløb

Sagen skal alene behandles af Teknisk udvalg

### Indstilling Teknik- og Miljødirektøren indstiller,

**at** udvalget godkender låneoptagelsen på ca. 15 mio. kr. med pant i fast ejendom i forbindelse med kollektiv råderet i afd. 8, og

**at** udvalget godkender huslejestigninger i niveauet 17-24 %, jf. oplysningerne i figur 2

### Beslutning

Godkendt.